SAPPE บวก 4% โบรกฯเชียร์ “ซื้อ” ลุ้นกำไร Q3 พุ่งกระฉูด รับยอดขายโตต่อเนื่อง
SAPPE บวก 4% โบรกฯเชียร์ "ซื้อ" ลุ้นกำไร Q3 พุ่งกระฉูด รับยอดขายโตต่อเนื่อง ล่าสุด ณ เวลา 16.00 น. อยู่ที่ 32 บาท บวก 1.25 บาท หรือ 4.07% สูงสุดที่ 32.50 บาท ต่ำสุดที่ 30.75 บาท ด้วยมูลค่าซื้อขาย 37.09 ล้านบาท 
9 พ.ย. 2560

ผู้สื่อข่าวรายงาน ราคาหุ้นบริษัท พรีเมียร์เอ็นเตอร์ไพรซ์ จำกัด (มหาชน) หรือ SAPPE ล่าสุด ณ เวลา 16.00 น. อยู่ที่ 32 บาท บวก 1.25 บาท หรือ 4.07% สูงสุดที่ 32.50 บาท ต่ำสุดที่ 30.75 บาท ด้วยมูลค่าซื้อขาย 37.09 ล้านบาท ขณะที่ดัชนีโดยรวมลบ 0.48%

ด้าน บล.ทิสโก้ ระบุในบทวิเคราะห์ แนะนำ “ซื้อ” ราคาเป้าหมาย 39 บาท/หุ้น ยอดขาย SAPPE มีแนวโน้มเพิ่มขึ้นได้ต่อเนื่องจากการพัฒนาสินค้าใหม่ตอบโจทย์ผู้บริโภคในเรื่องเครื่องดื่มเพื่อสุขภาพและการขยายตลาดส่งออกมองหากลุ่ม distributor ประเทศใหม่ๆ เพิ่มขึ้นต่อเนื่อง
สำหรับในประเทศแม้ว่าการแข่งขันกลุ่มเครื่องดื่มยังคงรุนแรงแต่จากการพัฒนาสินค้าใหม่ต่อเนื่องทำให้  SAPPE ยังคงรักษายอดขายในประเทศเพิ่มขึ้นต่อเนื่องได้ และจากแนวโน้มผลประกอบการที่ดีกว่าที่คาดไว้จากการบริหารควบคุมต้นทุนและค่าใช้จ่ายที่มีประสิทธิภาพ รวมถึงแผนการขยายกำลังการผลิตที่จะเพิ่มขึ้นในปีหน้าและปีถัดไปที่จะช่วยเพิ่มมาร์จิ้นดีขึ้นและรองรับการขยายตลาดส่งออก
ขณะที่คาด SAPPE จะมีกำไรปกติไตรมาส 3/60 ที่ 120 ล้านบาท เพิ่มขึ้น 28% จากปีก่อน ลดลง27% จากไตรมาสก่อน โดยคาดรายได้รวมอยู่ที่ 769 ล้านบาท เพิ่มขึ้น 18% จากปีก่อน ลดลง 9% จากไตรมาสก่อน จากยอดขายส่งออกเพิ่มขึ้นทุกประเทศเนื่องจากยังอยู่ในช่วง high season แต่โดยปกติจะอ่อนกว่าไตรมาส 2 ที่ส่งออกสูงสุด
โดยยอดขายในประเทศอินโดนีเซียปริมาณการขายเพิ่มขึ้นการทำโปรโมชั่นจาก supply chain ยกเว้นประเทศจีนที่ยอดขายยังทรงๆ จากการปรับเปลี่ยนตัวแทนจำหน่าย สำหรับยอดขายในประเทศคาดเพิ่มขึ้นราว 7% จากปีก่อน จากการออกสินค้าใหม่ในประเทศ 7 รายการได้รับการตอบรับดีตอบโจทย์ผู้บริโภคกับกระแสรักสุขภาพ
ด้านอัตรากำไรขั้นต้นเพิ่มขึ้นเล็กน้อยที่ 43% จาก 42% จากปีก่อน เนื่องจากยอดส่งออกที่มีมาร์จิ้นดีกว่ายอดขายในประเทศเพิ่มขึ้น (สัดส่วนส่งออกอยู่ที่ 65% ของรายได้รวม) อัตราการใช้กำลังการผลิตที่อยู่ที่ระดับ 75% ลดลงเล็กน้อย 78% จากไตรมาสก่อน ค่าใช้จ่ายในการขายและบริหารต่อยอดขายอยู่ที่ 24% ลดลงจาก 26% จากปีก่อน เนื่องจากไม่มีค่าใช้จ่ายจากการขายบริษัทร่วมทุนในอินโดนีเซีย
 